Skok ná moord op ‘goedhartige’ studentRowan Heine. Foto: Facebook Niemand is nog in hegtenis geneem nadat ŉ 23-jarige student Sondag in die vroeë oggendure tydens ŉ huisbraak in Randburg in Johannesburg doodgeskiet is nie. Rowan Heine, ŉ tweedejaarstudent aan Unisa, is tydens ŉ rooftog by die huis in die Woodlands-kompleks in Boskruin in die maag geskiet. Hy is minder as ŉ uur nadat hy geskiet is op die toneel dood. Heine het by die huis oorgeslaap waar sy meisie, Simone Philips (23), haar ma, Brenda Philips, en Simone se broer, Wade, woon. Een of meer indringers het toegang tot die huis verkry deur ŉ veiligheidshek uit die kosyn te breek en die deur oop te breek. Toe Simone en Heine wakker geword het, was ŉ inbreker reeds in hul kamer. ŉ Struweling het tussen Heine en die rower ontstaan en Heine is in die maag geskiet. Brenda het wakker geword van die geluide uit haar dogter se kamer, maar die indringer het op die vlug geslaan voordat sy kans gehad het om iets te doen. Brenda het mond-tot-mond-asemhaling op Heine toegepas terwyl daar op die nooddienste gewag is. By hul aankoms het paramedici by haar oorgeneem, maar Heine het egter op die toneel gesterf. Kapt. Mavela Masondo, woordvoerder van die polisie, het gesê ŉ skootrekenaar, selfoon en kontant is tydens die voorval gesteel. Dit is in dié stadium nie duidelik hoeveel verdagtes by die voorval betrokke was nie en dit vorm deel van die polisie se ondersoek. Rowan Heine. Foto: Facebook Huldeblyke vir Heine het intussen op sosiale media ingestroom. Die Jozi Cats-rugbyklub het in ŉ inskrywing op Facebook hul skok en hartseer oor Heinde se dood uitgespreek. Heine het vir die Misfits-span by die Diggers-rugbyklub in Randburg gespeel. “Hy was net 23 jaar oud en een van die goedhartigste ouens wat jy ooit die plesier kon hê om te ontmoet. ‘Browan’ was ŉ vriend vir so baie, het sy familie gerespekteer en liefgehad, was mal oor sy spanmaats en was lief vir rugby speel. Hy sal gemis word deur almal wat hom geken het en ons stuur ons liefde en ondersteuning aan sy spanmaats, familie en vriende.” Brenda het ook aan Maroela Media gesê Heine was ontsettend gewild en iemand wat altyd geglimlag het en altyd sy geliefdes sou help. “Hy het die wêreld se geduld en liefde vir Simone gehad en sou enige iets vir haar doen,” het sy gesê. “Rowan was soos ŉ seun vir my en hoewel ek nie eers kan begin om die pyn en verlies van sy ouers in te dink nie, eer ek sy ma dat Rowan ook vir ŉ rukkie ŉ deel van ons familie kon wees.” Sy sê dat Simone platgeslaan is deur Heine se dood. “Hulle verhouding was nie net ŉ jongmens-liefde nie. Hulle was ŉ baie hegte paartjie. Simone het net gewag dat Rowan klaar studeer sodat hulle hul lewe saam kon begin. Hulle was bitter lief vir mekaar.”